तमिलनाडु : कथित सेक्स चैट से बीजेपी को बड़ा झटका
तमिलनाडु में भारतीय जनता पार्टी एक बार फिर से विवादों में है। मंगलवार को पार्टी के राज्य मुख्य सचिव केटी राघवन की एक महिला पार्टी वर्कर के साथ कथित सेक्स चैट की एक वीडियो सोशल मीडिया पर वायरल हो गई है।
यूट्यूबर और बीजेपी के सदस्य मदन रविचंद्रन ने दावा किया कि उन्होंने यह वीडियो राज्य बीजेपी के नेताओं के ख़िलाफ़ यौन शोषण के मामलों की जांच के तहत रिलीज़ की है। वीडियो रिलीज़ होने के एक दिन बाद ही उनका यूट्यूब चैनल और अन्य वीडियो को बंद कर दिया गया है।
वीडियो जारी होने के कुछ समय बाद ही राघवन ने बीजेपी राज्य अध्यक्ष के अन्नामलाई को अपना इस्तीफ़ा सौंप दिया। उन्होंने ट्वीट कर के आरोपों को ख़ारिज किया और कहा कि यह उन्हें बदनाम करने की साज़िश है। हालांकि, बीजेपी के समर्थकों और अन्य लोगों ने सोशल मीडिया पर राघवन की कड़ी आलोचना की है।
पार्टी के एक मशहूर चेहरे के ऐसे स्कैंडल में फँसने से राज्य में बीजेपी को बड़ा झटका लगा है, जिसने हाल ही में पश्चिमी तमिलनाडु के कोंगु क्षेत्र से यात्रा निकाली थी।
सवाल
इस वीडियो ने जनता के बीच कई सवाल कड़े कर दिए हैं। पार्टी से पिछले साल ही जुड़े रविचंद्रन ने अपनी पार्टी नेता के 'शामिल' होने वाला यह वीडियो क्यों जारी किया? इसके अलावा, वह पार्टी नेताओं के ख़िलाफ़ यौन शोषण के आरोपों की जांच क्यों कर रहे हैं और उन्हें ऑनलाइन साझा क्यों कर रहे हैं? वीडियो ने पार्टी की छवि को तार तार कर दिया है और यह साफ़ नहीं हो रहा है कि एक पार्टी सदस्य ऐसा क्यों करेगा।
रविचंद्रन ने दावा किया कि उन्होंने अन्नामलाई से वीडियो रिलीज़ करने की अनुमति ले ली थी और उनकी व्हाट्सएप चैट का स्क्रीनशॉट भी सोशल मीडिया पर जारी किया है।
मदन और अन्नामलाई के बीच हुई व्हाट्सएप चैट का स्क्रीनशॉट
अन्नामलाई
अन्नामलाई ने रविचंद्रन को ऐसी विवादित वीडियो जारी करने की अनुमति क्यों दी? ट्विटर के पोस्ट से पार्टी के बीच विवाद की झलक मिलती है। एक बयान में अन्नामलाई ने यह माना है कि रविचंद्रन ने उन्हें 2 बार इस मामले के बारे में बताया था मगर कोई सबूत पेश नहीं किये थे। उन्होंने आगे कहा कि रविचंद्रन ने एक मैसेज में कहा था कि अगर कोई कदम नहीं उठाया गया तो वह ऐसे 215 नेताओं की वीडियो रिलीज़ कर देंगे और उन्हें अनुमति दे दी गई थी।
एक और सवाल यह है कि आरोपों को ख़ारिज करते हुए भी राघवन ने इस्तीफ़ा क्यों दिया?
छवि तार-तार
राघवन की कथित बेवफ़ाई की ओर इशारा करने के अलावा जनता के बीच उनकी अच्छे इंसान की छवि के कारण भी इस वीडियो ने भाजपा समर्थकों को नाराज़ कर दिया है। इसके अलावा, जिस बात ने भाजपा समर्थकों को नाराज़ किया, वह यह कि कथित रूप से महिला के साथ बातचीत के दौरान राघवन पूजा वाले कमरे में थे। राघवन को अन्य विचारधाराओं पर हमला करने के लिए जाना जाता है, वह ख़ास तौर पर पेरियार के कड़े आलोचक रहे हैं।
रविचंद्रन ने कहा कि उन्होंने पहला वीडियो राघवन का इसलिये रिलीज़ किया क्योंकि मीडिया में उनकी 'साफ़ व्यक्ति' की छवि है। ग़ौरतलब है कि राघवन तमिल नाडु में बीजेपी के चेहरे के रूप में थे जो टीवी डिबेट में लगातार दिखते थे।
यह बात अभी साफ़ नहीं हुई है कि राघवन ने महिला से ज़बरदस्ती की या नहीं, महिला ने अभी तक कोई शिकायत दर्ज नहीं की है।
कांग्रेस विधायक जोतिमनी ने कहा है कि पार्टी राघवन के ख़िलाफ़ पुलिस केस दर्ज करवाएगी क्योंकि "उन्होंने एक महिला के साथ दुर्व्यवहार किया है और इसकी जांच होनी चाहिए।"
वीडियो तब सामने आया जब राज्य बीजेपी ने जून में एक लेख प्रकाशित करने के लिए तमिल दैनिक समाचार दिनमलर को क़ानूनी नोटिस जारी किया, जिसमें आरोप लगाया गया था कि पार्टी को अपने राज्य के नेताओं के ख़िलाफ़ यौन उत्पीड़न की शिकायतें मिली थीं। भाजपा ने लेख को झूठा और मनगढ़ंत बताया था और क़ानूनी कार्रवाई की थी।
इस लेख को मूल अंग्रेज़ी में पढ़ने के लिए नीचे दिए गए लिंक पर क्लिक करें।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva